Predkladacia správa

Návrh nariadenia vlády Slovenskej republiky, ktorým sa ustanovujú podrobnosti o označovaní svetelných zdrojov pre domácnosť energetickým štítkom sa predkladá s cieľom zohľadniť potreby aplikačnej praxe, ktorá preukázala nepresnú transpozície smernice Komisie 98/11/ES z 27. januára 1998, ktorou sa vykonáva Smernica Rady 92/75/EHS.
 
Táto nepresnosť vznikla nesprávnym prekladom do slovenského jazyka, vzhľadom na to, že preklad vymedzuje smernicu ako smernicu Komisie týkajúcu sa energetického označovania svietidiel pre domácnosť, namiesto smernice Komisie týkajúcej sa energetického označovania svetelných zdrojov pre domácnosť.
 
Uvedený zlý preklad sa premietol nielen do § 2 ods. 1, ale aj do názvu nariadenia vlády č. 188/2002 Z. z., ktoré transponovalo smernicu Komisie 98/11/ES do slovenského právneho poriadku. Keďže novelou právneho predpisu nemožno meniť ani dopĺňať názov pôvodného právneho predpisu, predkladá sa na schválenie nové nariadenie vlády, ktoré súčasne v celom rozsahu ruší nariadenie vlády č. 188/2002 Z. z. 
 
Predloženie nového nariadenia vlády si vyžiadala aplikačná prax, ktorá preukázala, že nemožno požadovať od výrobcov svietidiel, aby boli zodpovední za ich označovanie energetickým štítkom, keďže veľká väčšina z nich odoberá svetelný zdroj od výrobcu, ktorý jediný môže ovplyvniť efektívnosť premeny elektrickej energie na svetelnú, avšak v zmysle súčasného nariadenia vlády sa od neho označovanie energetickým štítkom nepožaduje. Výrobcovia svietidiel sú tak zodpovední za energetické štítkovanie účinnosti svetelného zdroja, ktoré nemôžu nijak ovplyvniť, ani ho nemôžu vyžadovať od výrobcu svetelného zdroja.
 
Návrh nariadenia vlády sa predkladá na základe § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky. Je v súlade s Ústavou Slovenskej republiky, so zákonmi platnými v Slovenskej republike, ako aj s Dohovorom energetickej charty a s Protokolom energetickej charty o energetickej účinnosti a environmentálnych aspektoch a inými medzinárodnými zmluvami a dokumentmi, ktorými je Slovenská republika viazaná.
 
Nariadenie vlády, ktorým sa ustanovujú podrobnosti označovania svetelných zdrojov pre domácnosť energetickým štítkom nebude mať svojim obsahom nároky na štátny rozpočet. Taktiež nebude mať vplyv na zamestnanosť. Rozhodne však bude mať pozitívny vplyv na vymožiteľnosť smernice Komisie 98/11/ES. Navyše, splnenie energetickej účinnosti definované v smernici 98/11/ES sa uvádza ako jedno z kritérií pre realizáciu rozhodnutia Komisie 747/2002/ES, ktorým sa ustanovujú revidované ekologické kritériá udeľovania environmentálnej značky spoločenstva na svetelné zdroje a ktorým sa mení a dopĺňa rozhodnutie 1999/568/ES v znení rozhodnutia Komisie 2007/457/ES. Riadna implementácia smernice 98/11/ES prispeje aj k lepšiemu využívaniu uvedenej ekologickej schémy v Slovenskej republike.